কামিলা তৈয়বজী

কামিলা তৈয়বজী (১৪ ফেব্রুয়ারী ১৯১৮ - ১৭ মে ২০০৪) ছিলেন একজন ভারতীয় সমাজসেবী এবং আইনজীবী। আইনজীবী হিসেবে, তিনি তৎকালীন লন্ডনের একমাত্র মহিলা ব্যারিস্টার ছিলেন এবং প্রিভি কাউন্সিলের সামনে প্রথম মহিলা সওয়ালকারী হিসেবে খ্যাতি লাভ করেছিলেন।

 প্রাথমিক জীবন এবং শিক্ষা 
কামিলা ফয়েজ বদরুদ্দিন তৈয়বজী বোম্বেতে জন্মগ্রহণ করেন, তিনি সেই শহরের বিশিষ্ট মুসলিম তৈয়বজী পরিবারের সদস্য ছিলেন। তাঁর বাবার নাম ফয়েজ বদরুদ্দিন তৈয়বজী, যিনি একজন বিচারক ছিলেন এবং তাঁর মা সালিমা ছিলেন বোম্বে আইনসভার সদস্য। তাঁর ঠাকুরদা বদরুদ্দিন তৈয়বজী (১৮৪৪-১৯০৬) ছিলেন ভারতীয় জাতীয় কংগ্রেসের তৃতীয় সভাপতি। কামিলার ভাইয়ের নামও ছিল বদরুদ্দিন তৈয়বজী। লায়লা তৈয়বজী ছিলেন তাঁর ভাইঝি, এবং জাফর ফুতেহালি ছিলেন তাঁর মামাতো ভাই।[ তথ্যসূত্র প্রয়োজন ]

কামিলা তৈয়বজী বোম্বের সেন্ট জেভিয়ার্স কলেজ এবং অক্সফোর্ডের সেন্ট হিউ'স কলেজে পড়াশোনা করেছেন; অক্সফোর্ডের কলেজে তিনি ইন্দিরা গান্ধীর সহপাঠী ছিলেন। অক্সফোর্ডে পড়াশোনা করা প্রথম দিকের মুসলিম মহিলাদের মধ্যে তিনি একজন ছিলেন। তিনি ১৯৩৭ সালে অক্সফোর্ডে এসেছিলেন, প্রথম মহিলা হিসেবে অক্সফোর্ডে পড়ার কৃতিত্ব যাঁকে দেওয়া হয় সেই ভেলিয়া আবদেল-হুদার চেয়ে তিনি মাত্র দুই বছরের ছোট ছিলেন।

 কর্মজীবন 
কামিলা লন্ডনে ২৫ বছর ধরে বীমা আইন অনুশীলনের সময় "উজ্জ্বল সিল্কের শাড়ি" পরতেন, এবং ১৯৫৩ থেকে ১৯৫৬ সালের মধ্যে শকুন্তলা শ্রীনাগেশের সাথে বিবিসি টেলিভিশনের একটি অনুষ্ঠান এশিয়ান ক্লাব উপস্থাপনা করেছিলেন। ১৯৬০ সালে তিনি যুক্তরাজ্যের মহিলা ভারতীয় সমিতির প্রতিষ্ঠাতা এবং প্রথম চেয়ার ছিলেন।

১৯৬০-এর দশকের মাঝামাঝি ভারতে ফিরে আসার পর, কামিলা ১৯৬৮ সালে উইমেন'স ইণ্ডিয়া ট্রাস্ট (ডব্লিউআইটি) নামে একটি দাতব্য সংস্থা প্রতিষ্ঠা করেন, যার লক্ষ্য ছিল সেলাই, সূচিকর্ম এবং রান্নার মতো গৃহস্থালির কাজে সহায়তার মাধ্যমে মহিলাদের অর্থনৈতিক স্বাধীনতা বৃদ্ধি করা। তিনি ডব্লিউআইটি-এর কাজকে সমর্থন করা যুক্তরাজ্যে কামিলা ট্রাস্ট শুরু করেন এবং ডব্লিউআইটি-এর পণ্য বিক্রির জন্য লন্ডনে একটি দোকান খোলেন যার নাম ছিল কাশী।

কামিলা কয়েকটি বই লিখেছিলেন, তার মধ্যে আছে লিমিটেড ইন্টারেস্টস ইন মহামেডান ল (১৯৪৯), এডুকেশন অ্যাণ্ড লাইফ: সাম রিথিংকিং ফর কমনওয়েলথ উইমেন (১৯৬৬), এবং পলিগ্যামি, ইউনিল্যাটারাল ডিভোর্স, অ্যাণ্ড মুসলিম ল অ্যাজ ইন্টারপ্রিটেড ইন ইণ্ডিয়া। তিনি জাতিসংঘের নারীর অবস্থা বিষয়ক কমিশনে ভারতের প্রতিনিধি ছিলেন।

 ব্যক্তিগত জীবন এবং অবদান 
২০০৪ সালে, মুম্বাইয়ে, ৮৬ বছর বয়সে কামিলা মারা যান। ডব্লিউআইটি নারীদের অর্থনৈতিক স্বাধীনতার জন্য কাজ চালিয়ে যাচ্ছে এবং তার মূল কার্যক্রমের পাশাপাশি একটি নার্সিং হোম এবং শিক্ষক প্রশিক্ষণ স্কুলও তারা পরিচালনা করে। পানভেলের কামিলা তৈয়বজী ডব্লিউআইটি সেন্টারের নামকরণ করা হয়েছে তাঁর সম্মানে। ২০১৪ সালে, তাঁর জীবনকালের কৃতিত্বের জন্য তাঁকে মরণোত্তর কর্মবীর পুরস্কারে ভূষিত করা হয়।KarmaVeer Paraskaar Awardees, 2014-2015.

 তথ্যসূত্র 

 বহিঃসংযোগ 


 উইমেন'স ইণ্ডিয়া ট্রাস্ট (ডব্লিউআইটি), দাপ্তরিক ওয়েবসাইট 
বিষয়শ্রেণী:২০শ শতাব্দীর ভারতীয় নারী আইনজীবী
বিষয়শ্রেণী:২০শ শতাব্দীর ভারতীয় আইনজীবী
বিষয়শ্রেণী:২০শ শতাব্দীর ভারতীয় জনহিতৈষী
বিষয়শ্রেণী:ভারতীয় মুসলিম
বিষয়শ্রেণী:মুম্বইয়ের ব্যক্তি
বিষয়শ্রেণী:ভারতীয় নারীবাদী
বিষয়শ্রেণী:২০০৪-এ মৃত্যু
বিষয়শ্রেণী:১৯১৮-এ জন্ম